Tutkijat löysivät dna:sta alueen, jonka ansiosta miehille kehittyy kivekset – ilman tätä kytkintä kaikki olisivat naisia

Sry-geeni saa alkiot kehittymään pojiksi. Nyt tutkijat löysivät kytkimen, joka saa tämän geenin toimimaan.

Ihmisen vakioasetus on kehittyä naiseksi. Kaikki kehittyvät alkiot ovat lähtökohtaisesti tyttöjä, kunnes Y-kromosomissa aktivoituu niin sanottu sry-geeni. Tämä geeni ohjaa kivesten ja miehisten ominaisuuksien kehitystä.

Mutta aina se ei toimi oikein, ja sikiönkehityksessä voi tapahtua monenlaisia oikkuja, joiden seurauksena ihmisen ulkoinen sukupuoli ei enää vastaakaan vanhemmilta saatuja kromosomeja. Biologiassa ei nimittäin ole niin, että XY-kromosomeja kantava henkilö on aina mies ja XX-kromosomillinen henkilö välttämättä nainen.